
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI

în intervalul 21.10.2026, ora 08.00 – 22.10.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 22.10.2026, ora 07.00
RÂURI

Debitele au fost, în general, staționare, exceptând râurile din bazinele hidrografice ale Siretului, Prutului și Oltului superior, unde au fost în scădere.

Pe cursurile inferioare ale Sucevei, Moldovei, Buzăului, precum și pe cursul superior și inferior al Prutului, debitele au fost în creștere datorită propagării.

Debitele se situează în general sub mediile multianuale lunare, cu valori cuprinse între 30–90% din acestea, mai mari (în jurul și peste mediile lunare) pe râurile din bazinele hidrografice ale Sucevei, Moldovei și pe unii afluenți ai Oltului superior și mai mici (sub 30%) pe râurile din bazinele: Iza, Lăpuș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Bârlad, Jijia, cursul superior al Vedei, râurile din Dobrogea, unii afluenți din bazinul mijlociu și inferior al Oltului și unii afluenți ai Argeșului.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi, în general, în creștere, ca urmare a precipitațiilor prognozate și a propagării acestora, cu excepția râurilor din bazinul Vedea, din bazinul inferior al Oltului, din bazinele mijlocii și inferioare ale Argeșului și Ialomiței, precum și a râurilor din Dobrogea, unde vor fi relativ staționare.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE
Debitul la intrarea în țară (secțiunea Baziaș) în intervalul 21–22.10.2026 a fost staționar, având valoarea de 1300 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost relativ staționare
Debitul la intrarea în țară (secțiunea Baziaș) va fi staționar (1300 m3/s).

În aval de Porțile de Fier debitele vor fi în creștere ușoară pe sectorul Gruia–Bechet și relativ staționare pe sectorul Corabia–Tulcea.

2. Situația meteorologică în intervalul 21.10.2026, ora 09.00 – 22.10.2026, ora 06.00
ÎN ŢARĂ

Valorile termice diurne s-au situat peste mediile climatologice în majoritatea zonelor țării (abateri de până la 6...9 grade cu precădere în regiunile intracarpatice); excepție au făcut Moldova, sudul extrem al Olteniei și areale restrânse din Muntenia unde maximele termice s-au situat în jurul normelor. Pe parcursul zilei nebulozitatea stratiformă a persistat în Moldova, iar până spre orele prânzului local și în Muntenia, sudul Olteniei și nordul Dobrogei și cu totul izolat a fost burniță, iar în rest cerul a fost variabil la senin. Din orele serii, înnorările au cuprins treptat majoritatea zonelor și a plouat slab, pe arii relativ extinse în Banat, Crișana, Maramureș, Transilvania și în Oltenia și pe spații mici în Muntenia, iar în regiunile estice și sud-estice izolat a fost burniță. Cantitățile de apă înregistrate până la finalizarea acestui raport, au fost în general sub 3 l/mp. Vântul a suflat slab și moderat, cu intensificări în Banat, pe crestele Carpaților Meridionali și izolat în dealurile înalte din sudul Crișanei, cu viteze în general de 50...65 km/h. Este strat de zăpadă la altitudini foarte mari în estul Carpaților Meridionali și aseară la ora 21 măsura -în platformele stațiilor meteo- până la 41 cm la Vârful Omu (la 2500 m). Temperaturile maxime s-au încadrat între 12 grade la Cotnari și Bârnova și 26 de grade la Holod și Lugoj; la ora 6 valorile termice, mult mai ridicate decât cele obișnuite în ultima decadă a lunii octombrie, erau cuprinse între 1 grad la Miercurea Ciuc și 19 grade la Lugoj. La începutul zilei a fost ceață local în Moldova și pe areale restrânse în Muntenia, Oltenia, pe văile și în depresiunile din Transilvania, iar noaptea doar cu totul izolat în est și în depresiuni. Observație: de ieri dimineață, de la ora 6, au fost în vigoare 6 mesaje de atenționare cod galben pentru fenomene meteorologice periculoase imediate, pentru ceață și vizibilitate redusă ( 2 emise de către SRPV Bacău, 2 de către SRPV Sibiu, 1 la CNPM București pentru Muntenia, 1 de către SRPV Craiova).
LA BUCUREŞTI

Vremea s-a menținut ușor mai caldă decât în mod obișnuit pentru această perioadă din an. Nebulozitatea stratiformă a persistat până la orele prânzului și în unele cartiere a fost burniță, apoi cerul a fost variabil la senin. În a doua parte a nopții cerul s-a înnorat din nou, iar spre dimineață, în unele cartiere a plouat slab. Vântul a suflat slab și moderat. Temperatura maximă a fost de 19 grade la Afumați și Băneasa și 20 de grade la Filaret, iar la ora 6 se înregistrau 12 grade.
3. Prognoza meteorologică în intervalul 22.10.2026, ora 09.00 – 23.10.2026, ora 09.00
ÎN ŢARĂ

Valorile termice vor fi în scădere față de intervalul precedent, cu excepția estului și sud-estului țării. Cerul va fi mai mult noros și pe arii relativ extinse temporar va ploua (cantități de apă în general de 4...10 l/mp și pe alocuri, cu o probabilitate mai mare în Carpații Occidentali, vestul Carpaților Meridionali și în nordul Carpaților Orientali de 15...25 l/mp). Ploile vor avea și caracter de aversă și izolat vor fi descărcări electrice și grindină. Noaptea, îndeosebi în masivele sudice, la peste 1800 m altitudine, vor fi și precipitații sub formă de lapoviță și ninsoare. Vântul va sufla slab și moderat, local cu intensificări la munte, rafale pe creste de peste 70 km/h, precum și în zonele joase de relief, mai ales în estul, centrul și vestul teritoriului, cu rafale în general de 40...50 km/h. Temperaturile maxime se vor încadra între 13...15 grade în nordul Moldovei, în Maramureș și izolat în Crișana și 24...25 de grade în sud-estul Munteniei și sud-vestul Dobrogei, iar cele minime vor fi cuprinse între 5 grade în Banat și 15 grade pe litoral. Pe arii restrânse, la începutul și sfârșitul intervalului, va fi ceață.
LA BUCUREŞTI
Cerul va avea înnorări și vor fi averse (cantități de apă în general de 10...15 l/mp). Temperatura maximă va fi de 19...20 de grade, iar cea minimă de 10...11 grade. Vântul va sufla slab și moderat. Dimineața și noaptea vor fi condiții de ceață.
II. CALITATEA APEI
Nu s-au înregistrat evenimente deosebite. 
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate în data de 08.10.02026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot) și SO2 (dioxid de sulf). Media zilnică (50 µg/m3) pentru PM10 (pulberi în suspensie cu diametrul sub 10 microni) a fost depășită la următoarele stația: HD-3= (54 µg/m3)-Peștișu Mare-jud. Hunedoara. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

2. În domeniul solului și vegetației
Garda Forestieră Timișoara revine cu informații suplimentare despre incendiul izbucnit în data de 17.09.2026, la ora 17.01, în zona localității Băile Herculane, pe raza Ocolului Silvic Băile Herculane, jud. Caraș-Severin (cauza-reaprindere). Suprafața afectată în data de 21.10.2026 este de 1217,02 ha de litieră, coronament, subteran, vegetație. Incendiul este în desfășurare, au intervenit pentru stingere: 712 silvicultori, 993 pompieri militari, 54 pompieri civili, 17 polițiști, 33 jandarmi și 10 cetățeni, cu ajutorul a 38 elicoptere Black Hawk (925 aruncări de apă), 1123 unelte specifice PSI, 87 turbosuflante, 63 autospeciale ISU, 16 autocisterne, 276 rucsace de apa, 23 drone, 1 autospeciala POA, 1 container-modul, 38 de motofierăstraie. Vom reveni cu informatii suplimentare.


Garda Forestieră Timișoara revine cu informații suplimentare despre incendiul izbucnit în data de 16.09.2026, la ora 21.00, în zona localității Topleț, pe raza Ocolului Silvic Băile Herculane, jud. Caraș-Severin (cauza-reaprindere). Suprafața afectată, până în data de 21.10.2026, este de 993.71 ha de litieră, coronament, subteran, vegetație. Incendiul este în desfășurare, au intervenit pentru stingere: 236 silvicultori, 237 pompieri militari  cu ajutorul a 275 unelte specifice PSI, 30 turbosuflante, 1 autospecială POA, 17 drone, 1 autospeciala POA, 1 container-modul, 2 ASAS, 7 motofierăstraie. Cauza inițială a declanșării incendiului o reprezintă utilizarea necorespunzătoare a focului deschis pentru curațarea vegetației. Vom reveni cu informatii suplimentare.

3.În domeniul supravegherii radioactivităţii mediului
Nu s-au înregistrat evenimente deosebite.

3. În municipiul Bucureşti

Nu s-au înregistrat evenimente deosebite. 

